Broj: 711-I-818-P-270-17/18-07-11

Zagreb, 8. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Joška Roščića, općinskog načelnika Općine Baška Voda,** na 13. sjednici, održanoj dana 8. lipnja 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Joška Roščića, općinskog načelnika Općine Baška Voda, neće se pokrenuti, s obzirom da iz prikupljenih podataka i dokumentacije, povodom zaprimljene prijave od 19. lipnja 2017.g., ne proizlazi da je dužnosnik u svojstvu općinskog načelnika Općine Baška Voda sudjelovao u dodjeli koncesija na pomorskom dobru svojoj supruzi i djeci svoje sestre, odnosno ne proizlazi da je povodom navedenih okolnosti došlo do moguće povrede odredbi ZSSI-a.**

Obrazloženje

Protiv dužnosnika Joška Roščića, općinskog načelnika Općine Baška Voda, podnesena je 19. lipnja 2017.g. neanonimna prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-2493-P-270/17-01-2, povodom koje se vodi predmet broj P-270/17.

U prijavi se u bitnom navodi da je dužnosnik Joško Roščić svojoj supruzi i djeci svoje sestre dodjelio koncesije na pomorskom dobru na najboljim pozicijama na podrucju Baške Vode, kao i drugim osobama, čime je stavio privatni interes ispred javnog interesa i iskoristio utjecaj koji kao dužnosnik ima kako bi navedene osobe dobile koncesiju.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Joško Roščić obnašao dužnost općinskog načelnika Općine Baška Voda u mandatu 2013. – 2017. te da istu dužnost obnaša i u aktualnom mandatu, od 25. svibnja 2017.g.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, dok su člankom 5. propisana načela koja su dužnosnici dužni poštivati u obnašanju javnih dužnosti.

Povodom navoda u prijavi Povjerenstvo je od Općine Baška Voda zatražilo očitovanje je li Općina Baška Voda osobama koje su poimence navedene u prijavi dodijeljivala koncesiju na pomorskom dobru te ukoliko jest da specificira o kakvim je koncesijama riječ, kako je tekao postupak dodjele koncesije i tko je ispred Općine Baška Voda sudjelovao u postupku dodjele koncesije i na koji način, kao i da Općina dostavi svu relevantnu dokumentaciju.

Povjerenstvo je također dopisom 26. listopada 2017.g. od podnositelja prijave zatražilo dopunu predmetne prijave u smislu da Povjerenstvu navede sve osobne podatke osoba kojima su dodijeljene koncesije, odnosno da navede je li koncesija dodijeljena poslovnim subjektima (trgovačko društvo, obrt i sl.) u vlasništvu tih osoba i koji su to subjekti (tvrtka, adresa, oib), kao i da dostavi svu dokumentaciju kojom raspolaže. Podositelj se na traženi zahtjev Povjerenstva nije očitovao.

U očitovanju Općine Baška Voda, Klasa: 022-05/17-01/177 od 5. listopada 2017.g, navodi se kako Općina Baška Voda nije dodjeljivala koncesiju na pomorskom dobru osobama koje se u prijavi navode, odnosno supruzi dužnosnika i djeci dužnosnikove sestre. Na dodatno traženje Povjerenstva, Općina Baška Voda se dopisom, Klasa: 022-05/17-01/177 od 18. prosinca 2017.g., očitovala kako nije dodjeljivala koncesije na pomorskom dobru niti poslovnim subjektima (trgovačka društva, obrti i dr.) u vlasništvu navedenih osoba.

Uvidom u pribavljene podatke, Povjerenstvo je utvrdilo kako Općina Baška Voda nije dodijelila koncesije na pomorskom dobru osobama koje se u prijavi navode, kao niti poslovnim subjektima u vlasništvu tih osoba. Stoga se navodi u prijavi ocjenjuju kao neosnovani, a kako Povjerenstvo nije steklo saznanja iz kojih bi proizlazilo da je u postupanju dužnosnika došlo do moguće povrede odredbi ZSSI-a donijelo je odluku kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Joško Roščić, elektronska dostava
2. Podnositelj, putem dostavljene adrese e-pošte
3. Objava na internetskoj stranici Povjerenstva
4. Pismohrana